RESOLUCIÓN do 24 de xaneiro de 2001 pola que se convoca un curso sobre medición de ruídos.
ACADEMIA GALEGA DE SEGURIDADE — III. OUTRAS DISPOSICIÓNS — 14/02/2001

Dentro dos programas de actividades que a Academia Galega de Seguridade ten previsto realizar no ano 2001, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a celebración dun curso sobre medición de ruídos, que deberá desenvolverse conforme as seguintes bases:
Obxectivos.
O curso ten por obxectivo dota-los policías dunha formación teórico-práctica que lles permita realiza-las súas funcións nos temas de control e medición de ruído en zonas e/ou locais públicos, así como o coñecemento e manexo dos aparellos utilizados nestas funcións.
Destinatarios.
O curso vai dirixido ó persoal de inspección da Consellería de Medio Ambiente, coa que se asinará o oportuno convenio; ós membros da Unidade do C.N.P. adscrita á Comunidade Autónoma de Galicia (ámbolos dous colectivos xa teñen fixado o número de participantes), e ós membros dos corpos das policías locais de Galicia.
Inscrición.
A inscrición dos participantes será totalmente gratuíta.
Prazas.
O número de prazas que se ofertarán para a policía local neste curso será de 29, repartidas do seguinte xeito:
-Concellos da provincia da Coruña: 9.
-Concellos da provincia de Lugo: 4.
-Concellos da provincia de Ourense: 5.
-Concellos da provincia de Pontevedra: 11.
Solicitudes.
1. O persoal que desexe participar neste curso deberá presentar cuberta a máquina ou con letra moi clara a instancia que figura no anexo.
2. O prazo para a presentación de instancias rematará o día 8 de marzo, ás 14 horas.
3. As instancias deberán vir asinadas polo xefe do cadro de persoal ou polo concelleiro de tráfico, e seladas; será isto requisito indispensable para ser admitido no curso; o incumprimento deste requisito significará á non admisión no devandito curso.
4. As instancias deberán enviarse á Academia Galega de Seguridade sita na avenida da Cultura, s/n, no concello da Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurí
dico das administracións públicas e do procedemento administrativo común.
Contido e duración.
O curso celebrarase en sesións de mañá e tarde, de luns a venres, e nel trataranse, entre outros, os seguintes temas:
a) Conceptos básicos aplicados á Lei e regulamento de Galicia.
b) Orde ministerial 29929 de decembro de 1998 sobre verificación e aprobación de modelo de sonómetros e calibradores acústicos.
c) Manexo do sonómetro 2236.
d) Prácticas de medida.
e) Casos prácticos.
Datas.
O curso celebrarase do 19 ó 23 de marzo, coa seguinte distribución horaria:
Horario: mañás de 9.30 a 13.30 horas, e tardes de 16 a 19 horas.
Día 19: tódalas provincias pola mañá, e pola tarde só os pertencentes á provincia da Coruña.
Día 20: toda a xornada só os pertencentes á provincia da Coruña.
Día 21: toda a xornada só os pertencentes ás provincias de Lugo e Ourense.
Día 22: pola mañá os pertencentes ás provincias de Lugo e Ourense e pola tarde os pertencentes á provincia de Pontevedra.
Día 23: toda a xornada só os pertencentes á provincia de Pontevedra.
Relación de admitidos.
A relación de admitidos publicarase o día 9 de marzo, no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
O curso desenvolverase na sede da Academia Galega de Seguridade, sita no concello da Estrada.
Certificado de aproveitamento.
Ó remate do curso entregaráselle un certificado de aproveitamento a aquelas persoas que acrediten a súa participación continuada nel e superen as correspondentes probas.
Modificacións.
A Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 24 de xaneiro de 2001.
Juan José Fariñas-Ferro Rodríguez
Director xeral da Academia Galega de Seguridade